Kannibaal-Spanjaard in hof oor ma se moord | Maroela Media
Alberto S.G. (Foto: Spaanse polisie via Policia Nacional/Twitter)
Spaanse staatsaanklaers eis 'n vonnis van minstens 15 jaar vir 'n man wat sy ma verwurg, haar liggaam opgekap en toe haar oorskot geëet het.
Die beskuldigde, Albert S.G., se hofsaak het vandeesweek in Madrid begin. Hy staan ook bekend as die "kannibaal van Ventas", na aanleiding van die distrik waar die polisie op die bloedbevlekte woonstel met die grusame oorskot afgekom het.
Hy staan tereg op aanklag van moord en dat hy 'n liggaam geskend het.
Volgens die hofdokumente het die voorval vroeg in 2019 plaasgevind toe hy en sy 69-jarige ma baklei het in hulle woonstel in Ventas, langs Madrid se bekende arena vir stiergevegte.
Tydens die konfrontasie het hy sy ma verwurg en haar in die slaapkamer in gesleep waar hy 'n saag en twee kombuismesse gebruik het om haar liggaam op te sny "om van haar liggaam ontslae te raak".
"Toe hy die liggaam opgesny het, het hy oor 'n periode van sowat 15 dae die oorskot geëet. Hy het die liggaamsdele in verskillende plastiekhouers in die huis en in die yskas gestoor," lui die hofdokumente.
Hy het van die liggaamsdele ook in plastieksakke geplaas en dit weggegooi.
'n Polisiebeampte, wat in die woonstel was, het Woensdag in die hof getuig. Hy het gesê die verdagte het aan hulle gesê hy het van die oorskot rou geëet, terwyl hy ander dele gekook of vir die hond gegee het, het plaaslike media berig.
Die beskuldigde is op 23 Februarie 2019 in hegtenis geneem toe polisie by sy huis opgedaag het om ondersoek in te stel ná sy ma deur 'n vriendin as vermis aangemeld is, het plaaslike media in daardie stadium berig. Toe hulle by die deur gevra het of sy ma tuis is, het hy ja gesê en hulle in die woonstel toegelaat.
"Ons het op 'n verskriklike toneel afgekom," het 'n polisiebeampte aan die Telecinco-nuuskanaal gesê. Volgens die polisie is die beskuldigde bekend daarvoor dat hy dwelmprobleme het.
Staatsaanklaers eis tronkstraf van 15 jaar en dat hy vergoeding van €90 000 (sowat R1,5 miljoen) aan sy ouer broer moet betaal.
Hoe siek kan jy wees?
Genade tog !
He must be Severely mentally ill. A sane person does not kill their own mother in the first place, no matter how bad the argument. And Eating the body..absolute insanity.